Diari Oficial de la Generalitat Valenciana


Sumari del DOGV 5790, del 23-06-2008 (2008/7740)

RESOLUCIÓ de 19 de juny de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'addenda segona a l'acord de comanda de funcions del Consell de Seguretat Nuclear a la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5790

Data del DOGV
:   23-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/7740


Data del document
:   19-06-2008

Organisme emissor
:   Conselleria de Presidència

Tipus de document
:   Resolució

Descriptors 

:   * delegació de poders

RESOLUCIÓ de 19 de juny de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'addenda segona a l'acord de comanda de funcions del Consell de Seguretat Nuclear a la Generalitat. [2008/7740]  
El Consell de Seguretat Nuclear i la Generalitat han subscrit, després de la tramitació prèvia reglamentària, el 12 de novembre de 2007, l'addenda segona a l'acord d'encomanda de funcions de 27 de novembre de 1986.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentada addenda, que ha quedat inscrita en el Registre de Convenis de la Generalitat amb el número 0824/2008, i que figura com a annex d'esta resolució.  
València, 19 de juny de 2008.- El director general de Relacions amb les Corts i Secretariat del Consell: Ángel Mompó Romero.  
Addenda segona a l'acord de comanda de funcions del Consell de Seguretat Nuclear a la Generalitat Valenciana  
Madrid, l2 de novembre de 2007   
Reunits  
D'una part, el vicepresident del Consell de Seguretat Nuclear, Luis Gámir Casares, en virtut de nomenament efectuat per Reial Decret 1452/2006, d'1 de desembre (BOE núm. 288, de 2 de desembre de 2006) i d'acord amb el que disposa l'art. 4.2 de la Llei 151/1980, de creació del Consell de Seguretat Nuclear.   
D'una altra part, el conseller de Governació de la Generalitat, Serafín Castellano Gómez, en virtut de nomenament efectuat per Decret 8/2007, de 28 de juny (DOCV núm. 5545, de data 29.06.2007), autoritzat per a la celebració d'aquest conveni pel Consell en sessió celebrada en data 19 d'octubre de 2007, tal com estableix l'article 17.f) de la Llei 5/1983 del Govern Valencià.   
Exposen  
Primer   
Que, amb data 27 de novembre de 1986, va ser subscrit un acord de comanda de funcions entre el Consell de Seguretat Nuclear (CSN) i la Generalitat, basant-se en les previsions de la disposició addicional tercera de la Llei 15/1980, de 22 d'abril, i l'article 11 de l'Estatut del CSN, aprovat per Reial Decret 1.157/1982, de 30 d'abril.   
Que, en l'esmentat acord, s'establia l'exercici de les distintes funcions encomanades, així com els mitjans i les formes d'actuació.  
Segon   
Que, amb data 19 d'octubre de 1988, es va firmar, per ambdues parts, l'acta d'entrada en vigor de l'acord, i s'hi valoraren positivament els aspectes tècnics dels convenis de col·laboració subscrits amb la Universitat Politècnica de València i el Laboratori de Radioactivitat Ambiental de l'Institut de Física Corpuscular de la Facultat de Ciències Físiques de la Universitat de València.   
Tercer   
Que, amb data 24 de setembre de 1993, es va firmar, per ambdues parts, l'acord específic de col·laboració sobre l'ús conjunt de la Xarxa Automàtica de Vigilància Radiològica Ambiental instal·lada per la Generalitat.  
Quart   
Que, amb data 15 de març de 2002, es va firmar l'addenda primera a l'acord de comanda de funcions de 1986, per a l'establiment d'un sistema informàtic connectat entre ambdues parts.   
Cinqué  
Que, amb data 28 de juny de 2005, es va firmar l'acord de revisió per ampliació del conveni de comanda de funcions entre el Consell de Seguretat Nuclear i la Generalitat. Que el dit acord se supedita a la firma de la corresponent acta d'entrada en vigor.  
Sisé  
Que el Reial Decret 209/2003, de 21 de febrer, que modifica el Reial Decret 263/1996, de 16 de febrer, pel qual es regula la utilització de tècniques electròniques, informàtiques i telemàtiques per l'administració general de l'Estat, pretén el foment d'una nova cultura administrativa en què el paper, en la mesura que siga possible, vaja sent substituït per documents electrònics, amb els estalvis tant econòmics com d'espai físic que això implicarà.  
Que tant el CSN com la Generalitat estan impulsant iniciatives per a incorporar els mitjans telemàtics en la seua gestió.   
Que, fins a la data, la documentació rebuda o generada tant pel CSN com per la Generalitat en el desenrotllament de l'Acord de Comanda vigent, es ve transmetent entre ambdues institucions en suport paper, produint-se situacions de retard en la comunicació o duplicació d'arxius que poden resoldre's en gran manera mitjançant la utilització de mitjans telemàtics.   
Que, tant el CSN com la Generalitat, disposen de prou mitjans informàtics per a desenrotllar sistemes de transmissió i arxiu telemàtics de la documentació amb les garanties establides en l'article 4 del mencionat Reial Decret 209/2003.  
Que, així mateix, ambdues institucions disposen d'espais físics per a l'arxiu i custòdia de la documentació original en suport paper en les condicions i amb les garanties establides en allò que s'ha acordat per les parts.   
Basant-se en l'anterior, ambdues parts,   
Acorden  
Primer   
Establir un sistema informàtic que permeta la transmissió telemàtica entre ambdues parts de la documentació generada o rebuda en suport paper o suport electrònic.  
Segon   
Establir la via telemàtica com a preferent per a la transmissió de documentació entre ambdues parts, limitant al màxim l'intercanvi de documentació en suport paper.   
Tercer   
Establir un espai físic únic per a arxiu i custòdia de la documentació original generada o rebuda en suport paper, relativa al desenrotllament de l'acord de comanda.  
Quart   
Per la present addenda el CSN comanda a la Generalitat la constitució, gestió i manteniment del dit espai per a l'arxiu i custòdia de la documentació original generada o rebuda en suport paper. Aquestes funcions es realitzaran amb les adequades garanties d'integritat, autenticitat, qualitat, protecció i conservació dels documents.  
Cinqué  
El CSN és responsable de la constitució, gestió i manteniment de l'arxiu dels documents en suport electrònic transmesos per la Generalitat per mitjans telemàtics.   
Sisé  
La Generalitat garantirà, en tot moment, l'accés del Consell de Seguretat Nuclear a la documentació original en suport paper arxivada i custodiada per la Generalitat, relativa al desenrotllament de l'acord de comanda de funcions subscrit entre ambdues Institucions, d'acord amb el que estableix l'apartat quart del mateix.   
El CSN podrà verificar el funcionament correcte del sistema d'arxiu i custòdia de la documentació original en suport paper establit per la Generalitat.   
El CSN facilitarà en tot moment l'accés de la Generalitat als documents en suport electrònic que li hagen sigut transmesos per mitjans telemàtics.   
Seté  
En cas de finalització de l'acord de comanda de funcions del CSN a la Comunitat Valenciana, la Generalitat haurà de posar a disposició del CSN tota la documentació original en suport paper l'arxiu i custòdia de la qual vinguera exercitant fins a aqueix moment.   
Huité  
L'equipament informàtic, lògic i físic i la seua actualització periòdica per a atendre els fins expressats en els apartats anteriors, serà el necessari i suficient per a aconseguir, en tot moment, els fins d'intercanvi d'informació i transferència de documents de forma eficient entre ambdues parts, sent sufragat pel CSN.   
Nové  
L'equipament que per a la consecució d'allò que s'ha acordat haja de posar-se a disposició de la Generalitat s'entendrà realitzat en cessió d'ús pel temps necessari per al desenrotllament de les funcions encomanades, reservant-se el CSN la propietat o titularitat dels equips relacionats i assumint la conselleria de Governació el cost del seu manteniment.   
No obstant això, el CSN podrà en qualsevol moment revocar, totalment o parcialment, la cessió d'ús de l'equipament facilitat, i recuperar-ne la possessió material.  
Deu  
En tot allò no previst en la present addenda es manté la validesa del que s'ha convingut en l'esmentat acord de comanda de funcions firmat el 27 de novembre de 1986 i les seues addendes posteriors.   
Signen i atorguen en dos exemplars exemplar, al lloc i en la data ut supra, la present addenda, en representació de les seues respectives institucions, el conseller de Governació i el vicepresident del Consell de Seguretat Nuclear.  
Pel Consell de Seguretat Nuclear: Luis Gámir Casares.  
Per la Generalitat, el conseller de Governació: Serafín Castellano Gómez.